Ο **Γεώργιος Κ. Ηγουμενάκης** (26 Αυγούστου 1895 – 27 Δεκεμβρίου 1983) ήταν Έλληνας δερματολόγος και ο πρώτος που περιέγραψε το Σημείο Ηγουμενάκη.

Σταδιοδρομία
------------

### Ιατρική σταδιοδρομία

Γεννήθηκε το 1895 στο Καστέλι του Ηρακλείου και εισήχθη στην Ιατρική Σχολή του Πανεπιστημίου Αθηνών μετά το πέρας των γυμνασιακών του σπουδών στο Ηράκλειο.

Ειδικεύτηκε στη δερματολογία - αφροδισιολογία και συνέχισε τις σπουδές του στο πλευρό του διάσημου συφιλιδολόγου Γκαστόν Μιλιάν, στο νοσοκομείο Σεν Λουί. Επιστρέφοντας στην Ελλάδα το 1924 εργάστηκε ως ιδιώτης γιατρός στην Αθήνα. Για ένα διάστημα ήταν γιατρός στο Νοσοκομείο Συγγρού. Επεδίωξε να ακολουθήσει και ακαδημαϊκή σταδιοδρομία στο ΕΚΠΑ, όμως αυτό δεν επιτεύχθηκε, πιθανότατα λόγω της διαμάχης ανάμεσα σε καθηγητές της Ιατρικής Σχολής των Αθηνών.

Το 1927 περιέγραψε πρώτος τη μονομερή διόγκωση στο στερνικό άκρο της δεξιάς κλείδας, σε άτομα που πάσχουν από όψιμη συγγενή σύφιλη. Αυτή έγινε γνωστή ως Σημείο Ηγουμενάκη (ή Σημείο της Κλειδός).

Ανέλαβε διευθυντής του Δερματολογικού και του Τμήματος Αφροδισίων Νοσημάτων στον «Ευαγγελισμό».

### Πολιτική σταδιοδρομία

Η πολιτική του σταδιοδρομία ξεκίνησε με την εκλογή του ως δημοτικού συμβούλου στο Δήμο Αθηναίων, το 1946.

Εξελέγη βουλευτής Ηρακλείου το 1964 με την Ένωση Κέντρου.

Υπήρξε ένας από τους αποστάτες (αποχωρήσαντες από την Ένωση Κέντρου) μετά τα Ιουλιανά του 1965.

Υπηρέτησε ως υπουργός και στις κυβερνήσεις που σχηματίστηκαν μετά την Αποστασία του 1965. Στην κυβέρνηση Νόβα (20 Ιουλίου - 4 Αυγούστου 1965) ήταν υπουργός Υγιεινής και στην κυβέρνηση Στεφανόπουλου υπουργός Άνευ Χαρτοφυλακίου από τις 11 Μαΐου 1966 ως τις 22 Δεκεμβρίου 1966.

Το 1977 επιχείρησε ανεπιτυχή επάνοδο στην πολιτική, όμως απέτυχε να εκλεγεί βουλευτής με το Κόμμα Νεοφιλελευθέρων.

Απεβίωσε στην Αθήνα το 1983.

Οικογένεια
----------

Γιος του είναι ο Κωνσταντίνος Ηγουμενάκης, δερματολόγος και συνταξιούχος καθηγητής δερματολογίας του Πανεπιστημίου Αθηνών.

Παραπομπές
----------

1. ↑  Φράγκος, Κώστας. «BioMedResearch.gr - Βιογραφικό Γεώργιου Ηγουμενάκη». *biomedresearch.gr*. Ιατρική Σχολή Πανεπιστημίου Αθηνών. Αρχειοθετήθηκε από το πρωτότυπο στις 13 Μαρτίου 2016. Ανακτήθηκε στις 6 Ιουλίου 2016. CS1 maint: Unfit url (link)
2. 1 2  Frangos, Constantinos C.; Frangos, Christos C. (2009-05-01). «George Higoumenakis (1895–1983): Greek dermatologist» (στα αγγλικά). *Journal of Medical Biography* **17** (2): 64–72. doi:10.1258/jmb.2009.009005. ISSN 0967-7720. PMID 19401507. . [*νεκρός σύνδεσμος*]
3. ↑  Higoumenakis, George (1927). «A new stigma of hereditary syphilis». *Proceedings of the Medical Society of Athens*: 687-699.
4. ↑  Λασκαρίδης, Λάζαρος (17 Ιουλίου 2011). «Η 13η ΚΑΙ Η 14η ΙΟΥΛΙΟΥ ΤΟΥ ΘΕΡΜΟΥ ΘΕΡΟΥΣ ΤΟΥ 1965». *national-pride.org*. Ανακτήθηκε στις 6 Ιουλίου 2016.
5. ↑  «Γενική Γραμματεία της Κυβέρνησης | Κυβέρνηση ΑΘΑΝΑΣΙΑΔΗ – ΝΟΒΑ ΓΕΩΡΓΙΟΥ (1965)». *www.ggk.gov.gr*. Ανακτήθηκε στις 6 Ιουλίου 2016.
6. ↑  «Γενική Γραμματεία της Κυβέρνησης | Κυβέρνηση ΣΤΕΦΑΝΟΠΟΥΛΟΥ ΣΤΕΦΑΝΟΥ (1965)». *www.ggk.gov.gr*. Ανακτήθηκε στις 6 Ιουλίου 2016.
7. ↑  Λασκαρίδη, Λάζαρου (17 Ιουλίου 2011). «Η 13η ΚΑΙ Η 14η ΙΟΥΛΙΟΥ ΤΟΥ ΘΕΡΜΟΥ ΘΕΡΟΥΣ ΤΟΥ 1965». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 16 Φεβρουαρίου 2016.